## Odluka o osnivanju trgovačkog društva "Pleter - usluge" d.o.o.

### NN 151/2005 (23.12.2005.), Odluka o osnivanju trgovačkog društva "Pleter - usluge" d.o.o.

# VLADA REPUBLIKE HRVATSKE

**2927**

Na temelju članka 10. i članka 30. stavka 2.
Zakona o Vladi Republike Hrvatske (»Narodne novine«, br.
101/98, 15/2000, 117/2001, 199/2003 i 30/2004) Vlada Republike Hrvatske je na
sjednici održanoj 14. prosinca 2005. godine donijela

## ODLUKU

### O OSNIVANJU TRGOVAČKOG DRUŠTVA»PLETER – USLUGE« d.o.o.

I.

Republika Hrvatska osnovat će trgovačko društvo
s ograničenom odgovornošću za obavljanje poslova uslužnih djelatnosti.

Društvo će poslovati pod tvrtkom:
»PLETER-USLUGE« društvo s ograničenom odgovornošću za usluge, a skraćeni naziv
tvrtke glasi: »PLETER-USLUGE« d. o. o.

Sjedište Društva bit će u Zagrebu, Čerinina 23.

Društvo se osniva na neodređeno vrijeme.

II.

Djelatnost Društva bit će:

– kupnja i prodaja robe

– obavljanje trgovačkog posredovanja na domaćem
i inozem­nom tržištu

– pružanje usluga u nautičkom, seljačkom,
zdravstvenom, kongresnom, sportskom, lovnom i drugim oblicima turizma te
pružanje ostalih turističkih usluga

– pripremanje hrane i pružanje usluga prehrane

– pripremanje i usluživanje pića i napitaka

– pružanje usluga smještaja

– pripremanje hrane za potrošnju na drugom
mjestu i opskrba tom hranom (catering)

– upravljanje i održavanje zgrada

– djelatnost privatne zaštite

– čišćenje svih vrsta objekata

– pranje i kemijsko čišćenje tekstila i krznenih
proizvoda.

III.

Društvo će biti u isključivom vlasništvu
Republike Hrvatske.

Temeljni ulog Republike Hrvatske iznosit će
20.000,00 kn (dvadeset tisuća kuna) i bit će uplaćen u cijelosti u novcu.

IV.

Sredstva za obavljanje predmeta poslovanja
osiguravat će se prvenstveno iz prihoda od cijene za pružene usluge.

V.

Predsjednik Skupštine Društva bit će ministar
obrane.

Članovi Skupštine Društva bit će ministar gospodarstva,
rada i poduzetništva i državni tajnik za turizam u Ministarstvu mora, turizma,
prometa i razvitka.

VI.

Društvo će imati Nadzorni odbor od pet članova
koje će birati i opozivati Skupština Društva, s time da će se jedan član
Nadzornog odbora birati iz reda zaposlenika Društva.

VII.

Društvo će imati Upravu od jednog člana –
direktora.

Direktora Društva imenovat će Skupština Društva.

Direktor će voditi poslove Društva na vlastitu
odgovornost.

Direktor će zastupati Društvo pojedinačno i
samostalno.

VIII.

Ministar obrane će, u ime i za račun Republike
Hrvatske, bez odgode, radi provođenja ove Odluke i osnivanja Društva, provesti
sve radnje potrebne za osnivanje Društva, pri čemu je u skladu s odredbom
članka 387. Zakona o trgovačkim društvima, posebno ovlašten dati izjavu o
osnivanju Društva kod javnog bilježnika.

IX.

Direktor Društva će u roku od 30 dana od dana
imenovanja podnijeti prijavu za upis Društva u sudski registar.

X.

Društvo će preuzeti trgovačke, ugostiteljske,
hotelijerske i druge uslužne poslove Službe za gospodarenje nekretninama u
Ministarstvu obrane.

Društvo će preuzeti opremu, pismohranu i drugu
dokumentaciju, sredstva za rad te prava i obveze razmjerno preuzetim poslovima,
kao i državne službenike i namještenike koji su raspoređeni na poslove u Službi
za gospodarenje nekretninama u Ministarstvu obrane.

XI.

Ova Odluka stupa na snagu danom donošenja i
objavit će se u »Narodnim novinama«.

Klasa: 432-02/05-02/104

Urbroj: 5030109-05-1

Zagreb, 14. prosinca 2005.

Predsjednik

**dr****. sc. Ivo Sanader**,
v. r.

Odluka, NN 151/2005-2927